b'\n_START_ARTICLE_\nAnn-Mari Andersen\n_START_SECTION_\nBakgrunn\n_START_PARAGRAPH_\nAnn-Mari Andersen er f\xc3\xb8dt og oppvokst i Kautokeino i Finnmark. Ann-Mari Andersen var ni \xc3\xa5r da hun begynte \xc3\xa5 spille gitar, og hun startet ogs\xc3\xa5 etter hvert \xc3\xa5 traktere piano, men gitaren forble hovedinstrumentet. Senere har hun like gjerne opptr\xc3\xa5dt alene med gitaren sin som med fullt band.\n_START_SECTION_\nMusiker\n_START_PARAGRAPH_\nAnn-Mari Andersen har v\xc3\xa6rt gjennom mange musikkstiler og -sjangre i l\xc3\xb8pet av karrieren. I ungdoms\xc3\xa5rene var hun engasjert i alt fra barnekor og ungdomskor, til gospelkor og rockeband. Andersen spiller en blanding av moderne pop kombinert med ethno- og worldmusic, og hun synger b\xc3\xa5de p\xc3\xa5 samisk og engelsk._NEWLINE_I 1993 deltok Ann-Mari Andersen i S\xc3\xa1mi Grand Prix i Kautokeino med sangen \xc2\xabR\xc3\xa1hkisvuohta seamma lea\xc2\xbb, og vant. Seieren ga henne motivasjon til \xc3\xa5 jobbe videre med musikk. I \xc3\xa5r 2000 var Ann-Mari Andersen engasjert en periode ved det samiske nasjonalteateret, Beaivv\xc3\xa1\xc5\xa1 S\xc3\xa1mi Te\xc3\xa1hter. Teateret satte opp en musikalsk kabaret med den kjente regiss\xc3\xb8ren Nils Gaup som veiviser. Med kabareten fulgte det opptredener og turn\xc3\xa9 b\xc3\xa5de i Norge og Finland._NEWLINE_Ann-Mari Andersen ble kjent for et st\xc3\xb8rre publikum i 2008, da hun deltok i Melodi Grand Prix med sangen \xc2\xab\xc3\x81ndagassii\xc2\xbb (norsk oversettelse: tilgivelse). Hun vant delfinalen i Stavanger og n\xc3\xa5dde finalen i Oslo Spektrum. Sangen var den f\xc3\xb8rste samiske sangen i konkurransen p\xc3\xa5 28 \xc3\xa5r. _NEWLINE_Andersen har utgitt tre album: Ija hearva (2003), produsert av Svein Schultz, som blant annet fikk terningkast 5 i Dagbladet; \xc3\x81ndagassi (2009), produsert av Stein Austrud, som inneholder b\xc3\xa5de tittell\xc3\xa5ten \xc2\xab\xc3\x81ndagassii\xc2\xbb samt sangen \xc2\xabDu lahka\xc2\xbb som klatret til andreplass p\xc3\xa5 Norsktoppen sommeren 2007. _NEWLINE_I 2011 ga hun ut Hosianna! som inneholder b\xc3\xa5de nye og gamle salmer og andre \xc3\xa5ndelige sanger. Alle utgivelsene er utgitt av Andersens eget plateselskap, Guldal Rec.'